DILONGO 14
Mvika Wutumukina Nzambi
Zozefi nandi mwana Yakobi kaba luta zolanga mu bana boso kaba. Zikhomba zyandi bo bamona ti tat’awu nandi kaba zolanga beni, batona kummona nsoki. Buvyokila thangu, Zozefi wulota ndosi nafeka ka khambu visa buboti. Diawu kazabikisila yawu kwidi tat’andi ayi zikhomba zyandi. Vayi zikhomba zyandi bamwena ti ndosi beni yaba sundula ti Zozefi, nandi wala kwiza ba mfumu’awu. Tona kilumbu beni, bawu babwela kimbeni mu nandi!
Kilumbu kinkaka zikhomba zi Zozefi baba sunga mameme mu ndeku divula di Sekemi, Yakobi wutuma Zozefi mwingi ketala zikhomba zyandi ti bawu baba buboti. Bo bamona Zozefi, wumweka mu bawu wutona kutuba: ‘Talanu nloti zindosi kemu kukwiza.’ Wunkaka wutuba: ‘Ndokwanu tumvonda!’ Bo Zozefi kavitila, bawu bambwila ayi bantibula mu dibulu diwonguka. Vayi Yuda mwana wunkaka wu Yakobi bo kamona basi Midiani baba kwizanga kukita byuma mwingi basumbisa ku Ngipiti, wukamba zikhomba zyandi: ‘Disi ko dyambu dimboti kuvonda khomb’itu. Ndokwanu tunsumbisa mwingi kaba mvika.’ Mu thangu beni bawu bansumbisa kwidi minkiti mi Midiani mu 20 ma bibenga bi palata.
Mwingi tat’awu kabika zaba mambu bavanga, bawu bavonda khombo yimbakala ayi bavinda menga mu kikhutu ki Zozefi. Bosi babonga kikhutu beni mwingi kumonisina tat’awu Yakobi. Bawu ba yuvula tat’awu: ‘Kikhutu akiki, kisi ko ki mwan’aku Zozefi?’ Yakobi wuba beni mu kyunda kibila kaba mwena ti kibulu ki tsisi kivonda mwan’andi.
Ku Ngipiti, Zozefi bansumbisa kwidi mfumu baba tanguninanga Potifali. Vayi Yave kasa zimbakana ko Zozefi. Potifali bo kamona zikhadulu zimboti zi Zozefi ayi phila yimboti kaba vangilanga kisalu kyandi, wunfyatila ayi wumvana kiyeku ki kutwadisa kyuka kyandi kyoso.
Nkazi Potifali waba tombanga beni Zozefi, kibila wuba ditoko dimboti.Diawu kadika kilumbu, nandi waba tatisanga Zozefi mwingi kabundana yandi nyitu. Vayi Zozefi waba manganga ayi waba tubanga: ‘Yilendi ko kuvanga mawu! Kibila Mfumu’ami, wukufyatilanga beni ayi ngyewu widi nkazi’andi. Minu kumavanga, muna disumu dinneni yamvanga va meso ma Yave Nzambi!’
Kilumbu kinkaka, nkazi wu Potifali waba kwika Zozefi mwingi kabundana yandi nyitu. Nandi wubwila Zozefi mu kikhutu, vayi Zozefi wumbikila kikhutu beni ayi wubasika mu thinu ku nganda. Bo Potifali kavitila ku nzo, nkazi’andi wumkamba: ‘Zozefi matomba kukhwika yibundana yandi nyitu.’ Vayi masa ba ko makyedika! Potifali wuba mu nganzi, diawu katudila Zozefi mu buloku. Angi Yave kasa zimbakana ko Zozefi.
“Diawu bika lukikulula ku tsi koko ku lulendo lu Nzambi muingi kalunangika mu thangu yifuana.”—1 Petelo 5:6
kmb_Latn kon_Latn kon_Latn kon_Latn kon_Latn kon_Latn kon_Latn kon_Latn lua_Latn